**OBRAZLOŽENJE**

**FINANCIJSKOG PLANA CENTRA ZA RESTRUKTURIRANJE I PRODAJU ZA 2022. GODINU I PROJEKCIJA PLANA ZA 2023. I 2024. GODINU**

**UVOD**

Centar za restrukturiranje i prodaju (u daljnjem tekstu: Centar) je pravna osoba s javnim ovlastima, osnovana Zakonom o upravljanju i raspolaganju imovinom u vlasništvu Republike Hrvatske ("Narodne novine" broj 94/13, 18/16 i 89/17 - Odluka Ustavnog suda Republike Hrvatske), a koji je nastavio s radom sukladno odredbama Zakona o upravljanju državnom imovinom ("Narodne novine" broj 52/18, u daljnjem tekstu: Zakon).

Sukladno članku 23. Zakona Centar se financira iz vlastitih sredstava te iz drugih izvora, a sredstvima iz drugih izvora smatraju se:

* naknade za upravljanje i raspolaganje dionicama/udjelima trgovačkih društava u vlasništvu Republike Hrvatske, kojima upravlja Centar,
* naknade za upravljanje i raspolaganje dionicama/udjelima čiji je imatelj Hrvatski zavod za mirovinsko osiguranje i Državna agencija za osiguranje štednih uloga i sanaciju banaka, kojima upravlja Centar,
* donacije, krediti, sredstva međunarodne pomoći, sredstva iz instrumenata programa i fondova Europske unije i druga sredstva u skladu sa Zakonom.

Primici od prodaje dionica/udjela u vlasništvu Republike Hrvatske, prihodi iz sredstava ostvarenih podjelom dobiti, odnosno ostatka stečajne ili likvidacijske mase društava čijih dionica/udjela je imatelj Republika Hrvatska, a kojima upravlja Centar, su primitak odnosno prihod državnog proračuna, osim ako Vlada Republike Hrvatske ne donese posebnu odluku da ti prihodi pripadaju Centru za podmirenje financijskih obveza.

Uzimajući u obzir djelokrug rada Centra određen Zakonom, Centar ne može pouzdano planirati buduće prihode i primitke odnosno rashode i izdatke iz slijedećih razloga:

* na strani prihoda i primitaka ne može se utjecati na pozitivan ishod postupaka prodaje dionica/udjela trgovačkih društava iz državnog portfelja kojima upravlja Centar sukladno odredbama Zakona, kao niti na postojanje interesa potencijalnih investitora za kupnju dionica/udjela trgovačkih društava koja se nalaze u nadležnosti Centra, jer sama realizacija prodaje ne ovisi o Centru već o financijsko-ekonomskom položaju i atraktivnosti samog društva koje se prodaje, o trenutnoj ponudi i potražnji na tržištu, veličini portfelja koji se prodaje, stvarnom interesu potencijalnih investitora te drugim objektivnim razlozima na koje Centar nema utjecaja, a što je u direktnoj vezi s potencijalnim budućim prihodima i primicima;
* na strani rashoda i izdataka nije moguće predvidjeti dužinu trajanja pokrenutih sudskih sporova do njihove pravomoćnosti kao i drugih postupaka do njihovog okončanja, niti se može utjecati na ishod istih, a što je u direktnoj vezi s potencijalnim budućim rashodima i izdacima.

**RAČUN PRIHODA I RASHODA**

**PRIHODI POSLOVANJA I PRIHODI OD PRODAJE NEFINANCIJSKE IMOVINE**

Centar je za razdoblje 2022. - 2024. godine planirao prihode poslovanja i prihode od prodaje nefinancijske imovine u slijedećim iznosima:

|  |  |  |  |  |  |
| --- | --- | --- | --- | --- | --- |
| **NAZIV PRIHODA** | **PLAN ZA 2021.** | **PRIJEDLOG PLANA ZA 2022.** | **PROJEKCIJA PLANA ZA 2023.** | **PROJEKCIJA PLANA ZA 2024.** | **INDEKS 2022/2021** |
| **PRIHODI POSLOVANJA** | 65.500.000 | 47.040.000 | 34.800.000 | 30.000.000 | 71,82% |
| **PRIHODI OD PRODAJE NEFINANCIJSKE IMOVINE** | 300.000 | 300.000 | 300.000 | 300.000 | 100,00% |
| **UKUPNO** | 65.800.000 | 47.340.000 | 35.100.000 | 30.300.000 | 71,95% |

**PRIHODI POSLOVANJA**

Planirani prihodi poslovanja za 2022. godinu iznose 47.040.000,00 kn i odnose se na slijedeće planirane prihode:

* **Prihodi od financijske imovine** u iznosu od 25.740.000,00 kn, odnose se na prihode od kamata na oročena sredstva i depozite po viđenju (300.000,00 kn), na prihode od zateznih kamata (2.340.000,00 kn), prihode od pozitivnih tečajnih razlika i razlika zbog primjene valutne klauzule (100.000,00 kn), prihode od dividendi (22.000.000,00 kn), te ostale prihode od financijske imovine (1.000.000,00 kn);
* **Prihodi od nefinancijske imovine** u iznosu od 500.000,00 kn, odnose se na prihode od zakupa poslovnih prostora i najma stanova u vlasništvu RH, a koji su bili na upravljanju u pravnim prednicima Centra;
* **Prihodi od kamata na dane zajmove** u iznosu od 700.000,00 kn, odnose se na prihode od kamata po ranije danim zajmovima te sklopljenim predstečajnim nagodbama i stečajnim postupcima;
* **Prihodi po posebnim propisima** u iznosu od 100.000,00 kn;
* **Prihodi od pruženih usluga** u iznosu od 18.500.000,00 kn, odnose se na planirane prihode od naknade u iznosu od 6% za prodaju dionica/udjela iz portfelja RH i HZMO-a sukladno odredbama Odluke o visini naknade za upravljanje i raspolaganje dionicama i udjelima kojima upravlja Centar za restrukturiranje i prodaju (NN 39/2019, dalje u tekstu: Odluka) te planiranu naknadu za isplaćenu dividendu u iznosu od 3% za trgovačka društva iz portfelja RH i HZMO-a sukladno odredbama Odluke, na planirane prihode od izdanih ponudbenih dokumentacija za prodaju dionica/udjela društava iz portfelja Centra, RH i HZMO-a, na planirane prihode od izdanih iskaza nekretnina i sl.;
* **Ostali prihodi** u iznosu od 1.500.000,00 kn, odnose se na planirane prihode po sudskim nagodbama, planirane prihode od nadoknade parničnih troškova te planirane prihode od prefakturiranih režijskih troškova sukladno Sporazumu o raspodjeli i načinu plaćanja troškova nekretnine u Zagrebu, Ivana Lučića 6-8 sklopljenog 25.07.2017. godine.

Planirani prihodi poslovanja za 2022. godinu manji su za iznos od 18.460.000,00 kn, tj. za 28,18% u odnosu na planirane prihode poslovanja za 2021. godinu, iz razloga što se u 2022. godini očekuje manja realizacija prodaje dionica/udjela trgovačkih društava iz portfelja RH i HZMO-a, a time i manji prihod Centra od naknada sukladno Odluci. Također se očekuje manja realizacija naplate dividendi trgovačkih društva kojima upravlja Centar te time i manji prihod Centra od naknada sukladno Odluci.

**PRIHODI OD PRODAJE NEFINANCIJSKE IMOVINE**

Planirani prihodi od prodaje nefinancijske imovine za 2022. godinu iznose 300.000,00 kn i odnose se na prihode od prodanih stambenih i poslovnih objekata te je navedeni prihod ostao nepromijenjen u odnosu na iste planirane prihode za 2021. godinu.

**RASHODI POSLOVANJA I RASHODI ZA NABAVU NEFINANCIJSKE IMOVINE**

Centar je za razdoblje 2022. - 2024. godine planirao rashode poslovanja i rashode za nabavu nefinancijske imovine te ih rasporedio na aktivnosti i projekte kojima se osigurava realizacija programa Administrativno upravljanje i Opremanje, sve u slijedećim iznosima:

|  |  |  |  |  |  |  |
| --- | --- | --- | --- | --- | --- | --- |
| **NAZIV RASHODA** | **PLAN ZA 2021.** | **PRIJEDLOG PLANA ZA 2022.** | **PROJEKCIJA PLANA ZA 2023.** | **PROJEKCIJA PLANA ZA 2024.** | | **INDEKS 2022/2021** |
| **RASHODI POSLOVANJA** | 41.600.000 | 62.180.000 | 55.410.000 | | 54.190.000 | 149,47% |
| **RASHODI ZA NABAVU NEFINANCIJSKE IMOVINE** | 1.580.000 | 2.160.000 | 1.580.000 | | 1.730.000 | 136,71% |
| **UKUPNO** | 43.180.000 | 64.340.000 | 56.990.000 | | 55.920.000 | 149,00% |

**RASHODI POSLOVANJA**

Planirani rashodi poslovanja za 2022. godinu iznose 62.180.000,00 kn i odnose se na slijedeće planirane rashode:

* **Rashodi za zaposlene** u iznosu od 18.100.000,00 kn, odnose se na planirani iznos bruto plaća i doprinosa te na isplate jubilarnih nagrada, pomoći i slično, te na plaće po pravomoćnim sudskim presudama;
* **Materijalni rashodi** u iznosu 19.310.000,00 kn, odnose se na planirane rashode za usluge, naknade troškova zaposlenima, rashode za materijal i energiju, naknade troškova osobama izvan radnog odnosa i ostale nespomenute rashode poslovanja;
* **Financijski rashodi** u iznosu od 24.750.000,00 kn u najvećoj mjeri odnose se na očekivane zatezne kamate po sudskim sporovima te na bankarske usluge i usluge platnog prometa, negativne tečajne razlike i sl.;
* **Ostali rashodi** u iznosu 20.000,00 kn.

Planirani rashodi poslovanja za 2022. godinu veći su za iznos od 20.580.000,00 kn, tj. za 49,47% u odnosu na planirane rashode poslovanja za 2021. godinu, a iz razloga što se očekuje okončanje dugotrajnih sudskih postupaka i plaćanje troškova i zateznih kamata po istima.

**RASHODI ZA NABAVU NEFINANCIJSKE IMOVINE**

Planirani rashodi za nabavu nefinancijske imovine za 2022. godinu iznose 2.160.000,00 kn i planiraju se utrošiti na nabavu licenci za računalne programe (50.000,00 kn), na nabavu računala i uredske opreme (570.000,00 kn), komunikacijske opreme (40.000,00 kn), opreme za održavanje i zaštitu (100.000,00 kn), na nabavu uređaja, strojeva i opreme za ostale namjene (600.000,00 kn) te na ulaganja u računalne programe (800.000,00 kn).

Planirani rashodi za nabavu nefinancijske imovine za 2022. godinu veći su za iznos od 580.000,00 kn, tj. za 36,71% u odnosu na planirane rashode za nabavu nefinancijske imovine za 2021. godinu, a iz razloga što Centar u 2022. godini planira veća izdvajanja za nabavu nefinancijske imovine zbog obveza nastalih sukladno novom zakonodavnom okviru (nabava novog elektroničkog sustava uredskog poslovanja sukladno odredbama Uredbe o uredskom poslovanju koja je objavljena u Narodnim novinama broj 75/2021) te zbog starosti i dotrajalosti postojeće nefinancijske imovine Centra (nabava računala, uredske opreme, opreme za održavanje i zaštitu te ulaganje u računalne programe).

**RAČUN FINANCIRANJA**

Centar je za razdoblje 2022. - 2024. godine planirao primitke od financijske imovine i zaduživanja u slijedećim iznosima:

|  |  |  |  |  |  |
| --- | --- | --- | --- | --- | --- |
| **NAZIV PRIMITAKA I IZDATAKA** | **PLAN ZA 2021.** | **PRIJEDLOG PLANA ZA 2022.** | **PROJEKCIJA PLANA ZA 2023.** | **PROJEKCIJA PLANA ZA 2024.** | **INDEKS 2022/2021** |
| **PRIMICI OD FINANCIJSKE IMOVINE I ZADUŽIVANJA** | 30.600.000 | 17.500.000 | 6.500.000 | 1.500.000 | 57,19% |
| **IZDACI ZA FINANCIJSKU IMOVINU I OTPLATE ZAJMOVA** | 2.000.000 | - | - | - | - |
| **RAZLIKA** | 28.600.000 | 17.500.000 | 6.500.000 | 1.500.000 | 61,19% |

**PRIMICI OD FINANCIJSKE IMOVINE I ZADUŽIVANJA**

Planirani primici od financijske imovine i zaduživanja za 2022. godinu iznose 17.500.000,00 kn i odnose na slijedeće planirane primitke:

* **Primici (povrati) glavnice zajmova danih trgovačkim društvima u javnom sektoru** u iznosu od 3.000.000,00 kn, a odnose se na planirane primitke po ranije danim zajmovima te sklopljenim predstečajnim nagodbama i stečajnim postupcima;
* **Primici od prodaje dionica i udjela u glavnici** tuzemnih trgovačkih društava u javnom sektoru i izvan javnog sektora u iznosu od 14.500.000,00 kn, a odnose se na primitke od prodaje dionica/udjela u glavnici po ugovorima sklopljenim s "malim dioničarima", te na primitke od prodaje dionica/udjela društava u vlasništvu Centra.

Planirani primici od financijske imovine i zaduživanja za 2022. godinu manji su za iznos od 13.100.000,00 kn, tj. za 42,81% u odnosu na planirane primitke od financijske imovine i zaduživanja za 2021. godinu, iz razloga što se očekuju manji primici od prodaje dionica/udjela društava u vlasništvu Centra.

**IZDACI ZA FINANCIJSKU IMOVINU I OTPLATE ZAJMOVA**

Centar za razdoblje 2022. - 2024. godine ne planira izdatke za financijsku imovinu i otplate zajmova.