**OBRAZLOŽENJE FINANCIJSKOG PLANA**

**HŽ INFRASTRUKTURE ZA 2022. GODINU I PROJEKCIJA PLANA ZA 2023. I 2024. GODINU**

**UVOD**

HŽ Infrastruktura je strateško društvo u vlasništvu Republike Hrvatske koje upravlja željezničkom infrastrukturom u Republici Hrvatskoj. Kao upravitelj željezničke infrastrukture, HŽ Infrastruktura je dužna osigurati siguran, pouzdan, nediskriminirajući, gospodarski učinkovit i razvojno održiv željeznički promet u skladu sa zakonskim propisima i ugovornim obvezama. Stoga, upravljanje željezničkom infrastrukturom kao djelatnost od javnog interesa obuhvaća:

* Organizaciju i regulaciju željezničkog prometa
* Osiguranje pristupa i korištenje željezničke infrastrukture svim željezničkim prijevoznicima koji ispunjavaju propisane uvjete
* Održavanje željezničke infrastrukture
* Izgradnju, dogradnju i obnovu kao i osuvremenjivanje željezničke infrastrukture sukladno Nacionalnom programu željezničke infrastrukture

HŽ Infrastruktura upravlja sa 2.617 kilometara pruge koje su kategorizirane na:

* Međunarodne pruge:
  + glavne pruge – 782 km (30% ukupne mreže na kojoj se odvija 75% ukupnog prometa)
  + ostale pruge – 678 km (26% ukupne mreže na kojoj se odvija 18% ukupnog prometa)
* Regionalne pruge – 626 km (24% ukupne mreže na kojoj se odvija 5% ukupnog prometa)
* Lokalne pruge – 531 km (20% ukupne mreže na kojoj se odvija 2% ukupnog prometa)

Osim pruga, željezničku infrastrukturu čine i ostali objekti u pružnom pojasu – 558 službenih mjesta, 1.505 željezničko-cestovnih prijelaza te 544 mosta, 109 tunela i 3.891 propusta.

Poslovanje HŽ Infrastrukture odvija se sukladno strateškim dokumentima za razvoj željeznice, a određeno je Zakonom o željeznici, Zakonu o trgovačkim društvima i Izjavi o osnivanju društva, te drugim zakonskim i podzakonskim aktima vezanim uz djelatnost HŽ Infrastrukture.

Usvojenim Smjernicama ekonomske i fiskalne politike za razdoblje 2022.-2024. godine, a sukladno Zakonu o proračunu (Narodne novine, broj 87/08, 136/12 i 15/15), te Pravilniku o proračunskim klasifikacijama (Narodne novine, br. 26/10, 120/13 i 1/20) i Pravilniku o proračunskom računovodstvu i Računskom planu (Narodne novine, br. 124/14, 115/15, 87/16, 3/18, 126/19 i 108/20), kao i Uputama za izradu prijedloga Državnog proračuna Republike Hrvatske za razdoblje 2022.- 2024., HŽ Infrastruktura u statusu izvanproračunskog korisnika izrađuje prijedlog Financijskog plana za predmetno razdoblje.

Prijedlog Financijskog plana HŽ Infrastrukture za 2022. godinu i projekcije za 2023. i 2024. godinu izrađen je na temelju procjene realizacije vlastitih prihoda od pružanja željezničkih usluga i ostalih prihoda, te sukladno odobrenim limitima kapitalnih i tekućih pomoći unutar općeg proračuna i temeljem prijenosa EU sredstava iz Državnog proračuna s razdjela Ministarstva mora, prometa i infrastrukture, kao i zaduživanja za investicijske projekte.

**PRIHODI**

Prijedlog Financijskog plana ukupnih prihoda najvećim dijelom definiran je kroz odobrene limite iz razdjela Ministarstva mora, prometa i infrastrukture za predmetno razdoblje.

Planirani ukupni prihodi za 2022. godinu iznose 2.589.208.000 kuna od čega se 90,1% odnosi na tekuće i kapitalne pomoći iz proračuna, pomoći iz prijenosa EU sredstava i institucija i tijela EU, a 9,9% na prihode od imovine i prodaje roba i usluga.

Projicirani ukupni prihodi za 2023. godinu iznose 4.015.709.000 kuna i veći su za 55,1% odnosno za 1.426.501.000 kuna u odnosu na plan za 2022. godinu. Predmetno povećanje rezultat je povećanja prihoda s osnove pomoći temeljem prijenosa EU sredstava za realizaciju projekata iz operativnog programa Konkurentnost i kohezija, te pomoći od institucija i tijela EU namijenjenih za realizaciju projekata koji se financiraju iz CEF programa.

Projekcija ukupnih prihoda za 2024. godinu iznosi 3.714.891.000 kuna i najvećim dijelom (92,5%) odnose se na prihode s osnova pomoći temeljem prijenosa EU sredstava i pomoći od institucija i tijela EU namijenjenih za financiranje projekata u željezničku infrastrukturu. U odnosu na projekciju za 2023. godinu, ukupni prihodi manji su za 7,5%.

PRIHODI POSLOVANJA

Zakonom o željeznici (Narodne novine, broj 32/19 i 20/21) utvrđeni su izvori sredstava za financiranje željezničke infrastrukture i za financiranje upravitelja željezničke infrastrukture. Sukladno tome, a istovremeno uvažavajući odobrene limite Državnog proračuna, planirani su prihodi poslovanja HŽ Infrastrukture.

U strukturi planiranih prihoda poslovanja za 2022. godinu prihodi kojima se financiraju izdaci za održavanje, obnovu, modernizaciju i izgradnju željezničke infrastrukture iznose 1.851.708.000 kn odnosno 71,5% ukupnih prihoda poslovanja, a ostvaruju se iz:

* Kapitalnih pomoći od međunarodnih organizacija te institucija i tijela EU u iznosu od 63.400.000 kn
* Tekućih i kapitalnih pomoći temeljem prijenosa EU sredstava u iznosu od 829.638.000 kn
* Tekućih i kapitalnih pomoći iz općeg proračuna u iznosu od 958.670.000 kn od kojih su:
  + Trošarine – naknade u cijeni goriva u iznosu od 420.000.000 kn
  + Potpora u pripremi i provedbi projekata planiranih za sufinanciranje iz EU fondova u iznosu od 43.059.000 kn
  + Prilagodba željezničkih graničnih prijelaza za provedbu schengenske pravne stečevine u iznosu od 10.000.000 kn
* Potpora u provedbi CEF projekata željezničkog sektora u iznosu od 210.000.000 kn
* Nacionalna komponenta za projekte sufinancirane EU sredstvima u iznosu od 115.500.000 kn
* Provedba Plana implementacije sustava ERTMS na mreži RH u iznosu od 1.000.000 kn
* Opremanje pruga uređajem za automatsku zaštitu vlaka u iznosu od 1.000.000 kn
* Potpora za otplatu zajma IBRD u iznosu od 83.000.000 kn
* Pomoć temeljem protestiranih jamstava u iznosu od 75.111.000

Prihodi kojima se financiraju izdaci za upravljanje, organizaciju i regulaciju željezničkog prometa čine 28,5% ukupnih prihoda i iznose 737.500.000 kn, a ostvaruju se iz prihoda od imovine, prihoda od prodaje roba i usluga te tekućih pomoći iz općeg proračuna za upravljanje, organizaciju i regulaciju prometa.

Planirani prihodi od imovine za 2022. godinu iznose 28.500.000 kn, a najvećim dijelom odnose se na prihode od zakupa i iznajmljivanja imovine u ukupnom iznosu od 25.000.000 kn. Prihodi od financijske imovine planirani su u iznosu od 3.300.000 kn, a čine ih prihodi od ugovornih kamata 300.000 kn i prihodi od zateznih kamata u iznosu od 3.000.000 kn..

Prihodi od prodaje proizvoda i robe te pruženih usluga za 2022. godinu planirani su u iznosu od 229.000.000 kn od čega se na prihode od prodaje proizvoda i robe odnosi 9.000.000 kn, a na prihode od pruženih usluga 220.000.000 kn. Prihodi od prodaje proizvoda i robe uglavnom se odnose na prodaju rabljenih čelične robe (tračnice, kolosiječni pribor i sl.) Prihodi od pruženih usluga najvećim dijelom sadržavaju prihode od pružanja željezničkih usluga, primarno od prihoda ostvarenog od minimalnog pristupnog paketa koji plaćaju operateri u željezničkom prometu.

Prihodi od prodaje proizvoda i robe te pruženih usluga za 2023. i 2024. godinu projicirani su u iznosu od 249.000.000 kn godišnje.

**RASHODI**

Ukupni planirani rashodi za 2022. godinu iznose 3.348.481.624 kn od koji se na rashode poslovanja odnosi 1.199.815.500 kn odnosno na rashode za nabavu nefinancijske imovine 2.148.666.124 kn. Projicirani ukupni rashodi za 2023. godinu iznose 4.169.197.296 kn i u odnosu na prijedlog plana za 2022. godinu veći su za 24,5% odnosno za 820.715.672 kn što je rezultat povećanja rashoda za nabavu nefinancijske imovine tj. izdataka za investicijske projekte u željezničku infrastrukturu. Projekcija ukupnih rashoda za 2024. godinu iznosi 3.773.807.500 kn što je za 9,5% manje u odnosu na projekciju za 2023. godinu. Navedeno smanjenje ukupnih rashoda rezultat je smanjenja rashoda za nefinancijsku imovinu koji su definirani odobrenim limitima državnog proračuna. Naime, HŽ Infrastruktura ima niz projekata koji su u različitim fazama pripreme i čiji početak u velikoj mjeri ovisi o uspješnoj i pravodobnoj provedbi javne nabave, stoga projicirano smanjenje ne treba promatrati kroz smanjenje poslovne aktivnosti već u kontekstu opreznosti planiranja. Vjerujemo da će se, posebno, kroz EU fondove i CEF programe otvoriti mogućnost povećanja investicijskih aktivnosti.

RASHODI POSLOVANJA

Sukladno planiranim prihodima za redovno poslovanje i održavanje željezničke infrastrukture i planiranim poslovnim aktivnostima izrađen je prijedlog ukupnih rashoda za razdoblje 2022.-2024. godine.

Ukupni rashodi poslovanja za 2022. godinu planirani su u ukupnom iznosu od 1.199.815.500 kn, a za 2023. projicirani su s povećanjem za 3,8% u iznosu od 1.244.922.500 kn , te za 2024. godinu u iznosu od 1.253.487.500 kn što je u odnosu na 2023. godinu povećanje za 0,7% odnosno za 8.565.000 kn.

Projicirano povećanje ukupnih rashoda poslovanja za 2023. godinu u odnosu na prijedlog plana za 2022. godinu iznosi 45.107.000 kn, a najvećim dijelom odnosi se na povećanje pozicije materijalnih rashoda (povećanje za 39.140.000 kn) uglavnom na stavci rashoda za usluge – usluge tekućeg i investicijskog održavanja koje obuhvaćaju troškove usluga redovnog i izvanrednog održavanja željezničke infrastrukture i na poziciji rashoda za zaposlene (povećanje za 5.920.000 kn). Projicirano povećanje rashoda poslovanja za 2024. godinu u ukupnom iznosu od 8.565.000 kn rezultat je projiciranog povećanja pozicije materijalnih rashoda na stavkama vezanim za tekuće i investicijsko održavanje u ukupnom iznosu od 5.500.000 kn i pozicije rashoda za zaposlene u iznosu od 5.800.000 kn uz istovremeno smanjenje pozicije financijskih rashoda na stavci kamata za primljene kredite i zajmove.

U strukturi rashoda poslovanja za 2022. godinu 63,5% odnosi se na rashode za zaposlene koji uključuju i otpremnine za koje su osigurana sredstva iz kredita razvojnih banaka, zatim 33,8% na materijalne troškove poslovanja, te 2,3% za financijske rashode i 0,4% za ostale rashode poslovanja.

Napominje se da na poziciji ostalih rashoda poslovanja na stavci naknade šteta pravnim i fizičkim osobama nisu iskazani troškovi temeljem odštetnog zahtjeva HŽ Putničkog prijevoza zbog pretrpljene štete nastale u izvanrednom događaju iskliznuća nagibnog vlaka u mjestu Rudine iz 2009. godine budući da su u tijeku dogovori oko sporazumnog iznalaženja rješenja. Ukupna vrijednost odštetnog zahtjeva iznosi 32.483.187,89 kn uvećano za zakonske zatezne kamate.

RASHODI ZA NEFINANCIJSKU IMOVINU

Planirani rashodi za nefinancijsku imovinu za 2022. godinu iznose 2.148.666.124 kn, za 2023. godinu projicirani su u iznosu od 2.924.274.796 kn što je 36,1% više u odnosu na prijedlog plana za 2022. godinu, te za 2024. godinu u iznosu od 2.520.320.000 kn što je u odnosu na projekciju prethodne godine manje za 13,8%. Kao što je već prethodno navedeno, projekciju rashoda za nefinancijsku imovinu za 2024. godinu potrebno je promatrati u kontekstu osiguranih izvora financiranja za razdoblje 2022.-2024. godine i neizvjesnosti u vezi početka izvođenja radova na novo ugovorenim investicijskim projektima kao i projektima u fazi javne nabave i ugovaranja.

**RAČUN FINANCIRANJA**

U računu financiranja planirano je zaduživanje za 2022. godinu, a nastavlja se i za 2023. i 2024. godinu. Planirano zaduživanje obuhvaća povlačenje tranši već postojećih kredita odobrenih u ranijim godinama, te novo zaduživanje koje kroz godine iznosi: za 2022. godinu 890.000.000 kn, za 2023. 400.000.000 kn i za 2024. godinu 400.000.000 kn, a temeljeno je na planu realizacije investicija u željezničku infrastrukturu i planu poslovanja.

Ukupno planirano zaduživanje u 2022. godini iznosi 950.000.000 kn, a odnosi se na povlačenje tranši iz već postojećih kredita u ukupnom iznosu od 60.000.000 kn od kojih se 52.500.000 odnosi na IBRD zajam i 7.500.000 kn na sredstva EBRD zajma. Novo zaduživanje u 2022. godini iznosi ukupno 890.000.000 kn od koji je 400.000.000 kn namijenjeno financiranju projekata iz programa obnove i modernizacije željezničke infrastrukture koji se ne financiraju iz sredstava EU fondova i međunarodnih razvojnih banaka (EBRD i IBRD). Iznos od preostalih 490.000.000 kn odnosi se na kratkoročno financiranje projekata iz CEF programa po revolving principu s ciljem financijskog premošćenja novčanog jaza između planiranih obveza prema izvođačima projekata sufinanciranih sredstvima iz CEF programa i dinamike priljeva EU sredstava u 2022. godini. Navedena sredstva primarno će se koristiti za financiranje strateškog projekta Rekonstrukcije postojećeg i izgradnja drugog kolosijeka na dionici Križevci - Koprivnica - DG, pruga DG - Botovo - Dugo Selo.

Sukladno planu realizacije investicija u željezničku infrastrukturu i planu poslovanja, u 2023. godini planirano je povlačenje sredstava iz IBRD zajma u iznosu od 15.000.000 kn, zatim 83.000.000 povlačenje iz EBRD zajma i povlačenje sredstava iz novog zaduženja od 400.000.000 kn.

U 2024. godini planirano je povlačenje sredstava iz novog zaduženja u iznosu od 400.000.000 kn.

Planirane otplate glavnice u 2022. godini iznose ukupno 182.243.000 kn od kojih se 130.815.000 kn odnosi se na otplate po kreditima od međunarodnih institucija temeljem IBRD i EBRD zajma. Preostali iznos od 51.428.000 kn odnosi na otplate glavnice po investicijskim kreditima kojima su financirani projekti obnove i modernizacije željezničke infrastrukture, a podmiruju se iz državnog proračuna kroz poziciju prihoda od pomoći temeljem protestiranih jamstava.

Projicirane otplate glavnica zajmova u 2023. godini iznose ukupno 295.194.500 kn, od kojih se 174.352.500 kn odnosi na EBRD i IBRD zajam, a 120.842.000 kn na zajmove od kreditnih institucija koji obuhvaćaju otplate glavnice primljenih kredita u javnom sektoru u iznosu od 21.429.000 kn (HBOR) i 99.413.000 kn izvan javnog sektora (komercijalne banke).

Projicirane otplate glavnice zajmova u 2024. godini iznose ukupno 357.028.000 kn od kojih se 185.385.000 kn odnosi na EBRD i IBRD zajam odnosno 171.643.000 kn na zajmove od kreditnih institucija.

**POSEBNI DIO**

**1100 ADMINISTRATIVNO UPRAVLJANJE I OPREMANJE**

A110000 ADMINISTRACIJA I UPRAVLJANJE

U 2022. godini planirani rashodi za administraciju i upravljanje iznose 1.174.340.000 kn, za 2023. godinu 1.219.400.000 kn, te za 2024. godinu 1.230.700.000 kn. Rashodi za administraciju i upravljanje obuhvaćaju poslovne rashode vezane za održavanje željezničke infrastrukture i za upravljanje, organizaciju i regulaciju željezničkog prometa.

Za 2022. godinu rashodi za zaposlene planirani su u iznosu od 762.480.000 kn od čega se na bruto plaće radnika odnosi 605.000.000 kn, na doprinose na plaću 101.480.000 kn te 56.000.000 kn na ostale rashode za zaposlene koji obuhvaćaju jednokratne dodatke na plaću temeljem Kolektivnog ugovora (regres za godišnji odmor, božićnica, dar djeci, jubilarne nagrade i sl.) i otpremnine za koje je osigurano financiranje iz kredita međunarodnih banaka. Napominje se da su rashodi za zaposlene u prijedlogu plana za 2022. godinu u odnosu na Plan za 2021. godinu veći za 6,97% odnosno za 49.660.000 kn. Predmetno povećanje rezultat je značajnog povećanja broja zaposlenika temeljem planiranog pripajanja poslovnog područja Održavanje pruga iz društva Pružne građevine d.o.o.

Materijalni rashodi za 2022. godinu planirani su u iznosu od 405.210.000 kn, a za 2022. i 2023. godinu projicirani su u blagom rastu primarno na pozicijama materijala i usluga za tekuće i investicijsko održavanje koje se uglavnom odnosi na održavanje željezničke infrastrukture.

K110000 OPREMANJE

Opremanje obuhvaća rashode za nabavku proizvedene dugotrajne imovine u ukupnom iznosu od 1.550.000 kn, a odnosi se na nabavku opreme za uredske prostorije, te opreme za rješavanje grijanja uredskih prostorija na kolodvorima i za nabavku klimatizacijskih uređaja za radne prostorije što će biti financirano iz ostvarenih vlastitih prihoda.

K110001 INFORMATIZACIJA

Informatizacija obuhvaća izdatke za nabavku informatičke opreme i programa, a odnosi se na nabavku osobnih računala i štampača te ostale informatičke opreme, izgradnju mrežne infrastrukture, dogradnju sigurnosti IP mreže, razvoj programa za upravljanje resursima i imovinom HŽ Infrastrukture, razvoj programa za upravljanje projektima, razvoj sustava poslovne inteligencije (BI sustav), razvoj modela razmjene TAP TSI informacija između upravitelja željezničke infrastrukture i željezničkih operatera u funkciji informiranja putnika, razvoj programskog sustava za prikupljanje logova (SIEM) i nabavku opreme i software za primarni i pričuvni računski centar, kao i opremanje sigurnosno-operativnog centra (SOC). Također, ističe se da je informatizacijom obuhvaćen i projekt izrade informatičkog sustava za organizaciju i regulaciju prometa i pristup infrastrukturi (IS-ORPI). Sredstva za navedene izdatke bit će osigurana iz vlastitih prihoda.

K110002 PRIJEVOZNA SREDSTVA

Rashodi za nabavku prijevoznih sredstava odnose se na nabavku prijevoznog sredstva za posebne namjene u željezničkom prometu. Sredstva su osigurana iz EBRD zajma.

K110003 POSLOVNE ZGRADE

Planirani rashodi odnose se na rashode vezane za inspekcijske nalaze zgrada i strojarskih objekata, te za priključke na vodovodnu, kanalizacijsku, plinsku i elektroenergetsku mrežu, kao i za energetsko certificiranje objekata. Planirani rashodi kroz godine iznose 555.000 kn za 2022. godinu, te 900.000 kn za 2023. odnosno 2024. godinu.

**11001 SERVISIRANJE JAVNOG DUGA**

A110001 ZAJMOVI OD INOZEMNIH BANAKA I OSTALIH FINANCIJSKIH INSTITUCIJA IZVAN JAVNOG SEKTORA

Servisiranje javnog duga odnosi se na izdatke vezane za isplatu kamata i glavnice po kreditima međunarodnih razvojnih banaka – IBRD i EBRD zajma odnosno kreditima komercijalnih banaka i Hrvatske banke za obnovu i razvoj. Kamate i otplate glavnice po investicijskim kreditima komercijalnih banaka i HBOR-a financiraju se iz sredstava državnog proračuna kroz poziciju pomoći temeljem protestiranih jamstava.

**11002 PROGRAMI INVESTICIJSKIH AKTIVNOSTI**

K110004 PROJEKTI IZ PROGRAMA OBNOVE I MODERNIZACIJE PRUGA ZA MEĐUNARODNI PROMET

Rashodi za realizaciju projekata iz programa obnove i modernizacije pruga za međunarodni promet u 2022. godini planirani su u iznosu od 569.934.641 kn, a u 2023. u iznosu od 538.144.925 kn te u 2024. godini u iznosu od 582.837.000 kn. Taj program obuhvaća obnovu odnosno modernizaciju pruga na koridoru RH2 (Mediteranski koridor – bivši ogranak V.b koridora), na prometnom pravcu Oštarije/Ogulin - Knin - Split/Zadar/Šibenik, na koridoru RH3 (bivši ogranak V.c),koridoru RH1 (bivši X. koridor), te obnovu i modernizaciju ostalih pruga za međunarodni promet. Strateški projekti obuhvaćeni ovim programom su obnova dionice Savski Marof – Zagreb, obnova dionice Ogulin – Moravice i dionice Greda – Sunja - Novska, modernizacija i obnova signalno sigurnosnih uređaja pruge Oštarije – Knin – Split, te modernizacija i elektrifikacija pruge Vinkovci-Vukovar. Izvori financiranja projekata iz programa obnove i modernizacije pruga za međunarodni promet su kredit, državni proračun i EU sredstva putem operativnog programa Konkurentnost i kohezija, iz Instrumenata za povezivanje Europe (CEF) i Nacionalnog plana oporavka i otpornosti (​NPOO).

K110005 PROJEKTI IZ PROGRAMA OBNOVE I MODERNIZACIJE PRUGA ZA REGIONALNI PROMET

Rashodi za realizaciju projekata iz programa obnove i modernizacije pruga za regionalni promet za 2022. godinu planirani su u iznosu od 89.500.000 kn, a za 2023. projicirani su u visini od 72.100.000 kn, te za 2024. godinu u iznosu od 93.000.000 kn. Planirani rashodi odnose se na sanacije i obnove pružnih građevina i pruga od kojih ističemo Projekt modernizacije i elektrifikaciju dionice Zaprešić-Zabok, pruga Zaprešić – Čakovec. Projekti iz ovog programa najvećim dijelom financirat će se iz kredita, ali i EU sredstvima iz OPKK programa i NPOO.

K110006 PROJEKTI IZ PROGRAMA OBNOVE I MODERNIZACIJE PRUGA ZA LOKALNI PROMET

Rashodi za realizaciju projekata iz programa obnove i modernizacije pruga za lokalni promet planirani su u iznosu od 500.000 kn za 2024. godinu. Planirani rashodi odnose se na radove u građevinskom infrastrukturnom podsustavu i financirat će se EU sredstvima iz NPOO.

K110007 PROGRAM OBNOVE I MODERNIZACIJE ŽELJEZNIČKOG ČVORIŠTA ZAGREB

Rashodi za realizaciju programa obnove i modernizacije željezničkog čvorišta Zagreb, a koji se odnose na obnovu pruga u čvoru Zagreb, planirani su za 2022. godinu u iznosu od 16.950.000 kn, za 2023. godinu 2.000.000 kn i za 2023. godinu 16.000.000 kn. Planirani rashodi financirat će se iz kredita i EU sredstvima iz NPOO.

K110008 PROGRAM AKTIVNOSTI U FUNKCIJI INFRASTRUKTURE I PROMETA NA MREŽI KAO CJELINE

Program aktivnosti u funkciji infrastrukture i prometa na mreži obuhvaća planirane projekte koji se odnose na željezničko cestovne prijelaze i pješačke prijelaze preko pruge, zaštitu okoliša, zamjene skretnica, izgradnju odnosno rekonstrukciju stajališta, rekonstrukcije rasvjete, kolodvorskih zgrada, signalno-sigurnosnih uređaja i sličnih projekata s ciljem unapređenja tehnologije. Isto tako, u tom programu je i provedba plana implementacije ERTMS (European Rail Traffic Management System) na mreži Republike Hrvatske, projekt prilagodbe željezničkih graničnih prijelaza za provedbu schengenske pravne stečevine te priprema studijske, investicijske i tehničke dokumentacije.

Za 2022. godinu planirani su rashodi u iznosu od 268.061.000 kn, a za 2023. godinu projicirani su u iznosu od 275.276.000 kn i za 2024. godinu u iznosu od 368.197.000 kn. Planirani rashodi najvećim dijelom financirat će se iz novih zaduženja, te EU sredstvima iz OPKK i CEF programa.

K110009 IZGRADNJA NOVIH PRUGA I KOLOSIJEKA

Projekti iz programa izgradnje novih pruga i kolosijeka financiraju se iz sredstava EU, najvećim dijelom, putem operativnog programa Konkurentnost i kohezija, iz Instrumenata za povezivanje Europe (CEF) i manjim dijelom, putem NPOO. Budući da se radi o velikim kapitalnim projektima čija realizacija traje po nekoliko godina, a uzimajući u obzir njihovu kompleksnost i proceduralne zahtjeve koje projekt treba udovoljiti prema EU i nacionalnoj regulativi, te neizvjesnost i dugotrajnost procesa javne nabave, kao i osigurana sredstva za realizaciju tih projekata, planirani su rashodi po godinama kako slijedi: 1.171.281.483 kn za 2022. godinu, 1.927.506.905 kn za 2023. godinu i 1.384.736.000 kn za 2024. godinu.

Planirani rashodi najvećim dijelom odnose se na realizaciju sljedećih projekata:

* Rekonstrukcije postojećeg i izgradnja drugog kolosijeka željezničke pruge na dionici Križevci – Koprivnica – Državna granica, pruga DG - Botovo - Dugo Selo
* Rekonstrukcija postojećeg i izgradnja drugog kolosijeka odnosno nove dvokolosiječne pruge na dijelovima dionice Hrvatski Leskovac – Karlovac
* Rekonstrukcija postojećeg i izgradnja drugog kolosijeka odnosno nove dvokolosiječne pruge na dijelovima željezničke pruge Dugo Selo - Novska (82 km)
* Izgradnja drugog kolosijeka, modernizacija i obnova na pružnoj dionici Škrljevo – Rijeka – Jurdani, pruge Zagreb GK - Rijeka