**OBRAZLOŽENJE FINANCIJSKOG PLANA HŽ PUTNIČKOG PRIJEVOZA ZA 2022. GODINU I PROJEKCIJA PLANA ZA 2023. I 2024. GODINU**

**UVOD**

HŽ Putnički prijevoz d.o.o. je trgovačko društvo u 100 %-tnom vlasništvu Republike Hrvatske koje obavlja usluge prijevoza putnika željeznicom kao jedini pružatelj tih usluga u Republici Hrvatskoj.

Posebni propisi koji se odnose na poslovanje HŽ Putničkog prijevoza su Uredba (EZ) br. 1370/2007 Europskog parlamenta i Vijeća od 23. listopada 2007. o uslugama javnog željezničkog i cestovnog prijevoza putnika,  Uredba (EU) 2016/2338 Europskog Parlamenta I Vijeća od 14. prosinca 2016. o izmjeni Uredbe (EZ) br. 1370/2007 u pogledu otvaranja tržišta za usluge domaćeg željezničkog prijevoza putnika, Uredba (EZ) br. 1371/2007 Europskog parlamenta i Vijeća od 23. listopada 2007. o pravima i obvezama putnika u željezničkom prometu, Zakon o željeznici, Zakon o sigurnosti i interoperabilnosti željezničkog sustava, Zakon o ugovorima o prijevozu u željezničkom prometu i podzakonski propisi doneseni na temelju navedenih propisa.

Djelatnost HŽPP-a je pružanje usluge javnoga prijevoza putnika u unutarnjem i međunarodnom željezničkom prijevozu. Pod time se podrazumijeva:

* povezivanje gradskih središta i lokalnih sredina u Hrvatskoj s gradovima u Europi te masovan prijevoz putnika unutar većih gradova i prigradskih područja
* povezivanje županijskih/regionalnih središta međusobno i s lokalnim sredinama (manji gradovi i općine) na cijelom području HŽ-ove mreže, formirajući na taj način usluge prilagođene putnicima koji svakodnevno koriste prijevoz vlakom
* masovni prijevoz putnika u prigradskim i gradskim područjima većih gradova RH i lokalnim sredinama gdje postoji mogućnost i potreba za takvim prijevozom, uz prijevozne cijene prihvatljive svim socijalnim strukturama potencijalnih korisnika prijevoza te maksimalna povezanost s lokalnim gradskim prijevoznicima iz drugih prometnih grana
* sezonsko povezivanje županijskih/regionalnih središta u unutrašnjosti s obalnim turističkim gradovima.

Misija HŽ Putničkog prijevoza d.o.o. je prijevoz putnika pružanjem kvalitetne i pouzdane te ekonomski i ekološki prihvatljive usluge u gradsko-prigradskom, lokalno-regionalnom te međunarodnom i unutarnjem daljinskom željezničkom prijevozu.

Vizija HŽ Putničkog prijevoza d.o.o. je postati vodeće prijevozničko poduzeće u Hrvatskoj usmjereno na masovan i kvalitetan željeznički prijevoz putnika u skladu s tržišnim načelima, štiteći interese vlasnika na zadovoljstvo korisnika prijevozne usluge i radnika.

Ministarstvo mora, prometa i infrastrukture Republike Hrvatske povjerilo je HŽ Putničkom prijevozu d.o.o. pružanje usluga javnoga željezničkog putničkog prijevoza kojima se jamči usluga prijevoza putnika za razdoblje od 1. siječnja 2019. do 31. prosinca 2028. godine (Ugovor br. 1/2019/DP-HŽPP o javnim uslugama za usluge od općeg gospodarskog interesa u javnom željezničkom prijevozu u Republici Hrvatskoj), osiguravajući transparentnost uz poštivanje društvenih, okolišnih i regionalnih razvojnih čimbenika.

Prijedlog Financijskog plana HŽ Putničkog prijevoza za 2022. te projekcije za 2023. i 2024. izrađene su sukladno limitima za razdjel Ministarstva mora, prometa i infrastrukture koji su određeni Smjernicama ekonomske i fiskalne politike za razdoblje 2022.-2024. i planiranim opsegom prijevozne usluge.

**PRIHODI**

Ukupni prihodiu prijedlogu Financijskog plana iznose 855.982.934 kune za 2022., 1.374.684.033 kune za 2023. i 752.404.933 kune za 2024. godinu.

U prijedlogu Financijskog plana u ukupnim prihodima poslovanja HŽ Putničkog prijevoza najveći udio odnosi se na pomoći proračunu iz drugih proračuna i izvanproračunskim korisnicima (uključen i dio komponente EU fondova) koji iznosi 485.617.000 kuna u 2022., 558.547.000 kuna u 2023. i 466.000.000 kuna u 2024. godini. Sredstva za financiranje EU projekata i programa sastoje se od tekućih i kapitalnih pomoći na temelju prijenosa sredstava iz EU fondova, tekućih i kapitalnih pomoći iz proračuna (nacionalna komponenta) te direktnih kapitalnih pomoći institucija i tijela EU. Ukupan planirani iznos pomoći na temelju prijenosa EU sredstava iznosi 103.317.000 kuna u 2022., 546.660.000 kuna u 2023. i 22.230.000 kn u 2024. godini.

Ostali planirani prihodi u 2022. sastoje se od prihoda od financijske imovine u iznosu od 673.000 kuna, prihoda od nefinancijske imovine u iznosu od 88.628.263 kune i prihoda od prodaje proizvoda i robe te pruženih usluga u iznosu od 174.401.193 kune.

Prihodi od prodaje nefinancijske imovine (prihodi od prodaje neaktivnih prijevoznih sredstava) planirani su u iznosu od 600.000 kuna u 2022. godini.

**RASHODI**

U prijedlogu Financijskog plana ukupni rashodi za 2022. iznose 1.105.523.075 kuna, 1.344.524.714 kuna u 2023. godini i 836.449.018 kuna u 2024. godini.

Rashodi za zaposlene u 2022. iznose 235.089.900 kuna, a odnose se na bruto plaće u iznosu od 148.598.663 kune, doprinose za mirovinsko i zdravstveno osiguranje u iznosu od 73.836.337 kuna i ostale rashode za zaposlene u iznosu od 12.654.900 kuna.

Materijalni rashodi iznose 416.616.981 kunu, a odnose se na naknade troškova zaposlenima u iznosu od 21.719.960 kuna, rashode za materijal i energiju u iznosu od 135.424.841 kune, rashode za usluge u iznosu od 252.834.480 kuna, naknade troškova osobama izvan radnog odnosa u iznosu od 302.000 kuna i ostale rashode poslovanja u iznosu od 6.335.700 kuna.

Financijski rashodi iznose 14.068.000 kuna, a odnose se na kamate za primljene kredite i zajmove u iznosu od 8.550.000 kuna i ostale financijske rashode u iznosu od 5.518.000 kuna.

Ostali rashodi iznose 6.302.000 kuna, od čega se najveći dio odnosi na naknade šteta pravnim i fizičkim osobama (6.102.000 kuna).

Rashodi za nabavu nefinancijske imovine iznose 433.446.194 kune, a čine ih:

* rashodi za nabavu proizvedene dugotrajne imovine u iznosu od 386.374.140 kuna koji se odnose na nabavu novih vlakova u iznosu od 372.654.140 kuna, prijevozna sredstva u cestovnom prometu u iznosu od 600.000 kuna i ulaganja u računalne programe u iznosu od 13.120.000 kuna
* rashodi za dodatna ulaganja na nefinancijskoj imovini u iznosu od 47.072.054 kune, koji se najvećim dijelom odnose na ulaganja u postojeći vozni park (45.572.054 kune).

**RAČUN FINANCIRANJA**

Prijedlogom Financijskog plana HŽ Putničkog prijevoza za 2022. i projekcijama za 2023. i 2024. godinu projicirani su prihodi i rashodi poslovanja koji rezultiraju manjkom od 249.540.141 kunu u 2022. godini, viškom od 30.159.319 kuna u 2023. i manjkom od 84.044.085 kuna u 2024. godini.

Zbog nedostatka vlastitih sredstava tijekom godina bilo je nužno angažiranje kreditnih sredstava. Kontinuirano kreditno zaduživanje rezultiralo je sve većim udjelom otplate glavnice u ukupnim odljevima. U 2022. planira se novo zaduženje kod EUROFIMA-e za nabavu 7 dizel-električnih motornih vlakova.

Planirani primici od financijske imovine i zaduživanja za 2022. godinu iznose 207.305.019 kuna i odnose se na planirano povlačenje tranši po odobrenim kreditima kao i povlačenje po novom zaduženju za nabavu novih motornih vlakova. U projekcijama za 2023. godinu planirani krediti od inozemnih kreditnih institucija iznose 22.840.681 kunu dok se za 2024. procjenjuju na 137.044.085 kuna.

Planirani izdaci za otplatu glavnice primljenih kredita i zajmova za 2022. godinu iznose 53.000.000 kuna i odnose se na otplatu glavnica primljenih kredita od kreditnih institucija u javnom sektoru u iznosu od 29.100.000 kuna i otplate glavnice primljenih zajmova od međunarodnih organizacija u iznosu od 23.900.000 kuna.

Planirani izdaci za otplatu glavnice primljenih kredita i zajmova u 2023. i 2024. godini iznose 53.000.000 kuna.

**POSEBNI DIO**

**PROGRAM ULAGANJA**

**K900000 NABAVA NOVIH PRIJEVOZNIH SREDSTAVA**

U 2022. planirana ulaganja iznose 373.254.140 kuna. Projekcija za 2023. iznosi 651.919.257 kuna, a za 2024. 152.644.085 kuna.

Nabava novih motornih vlakova prioritet HŽ Putničkog prijevoza s obzirom da je postojeći vozni park prosječno star više od 40 godina i neadekvatan za pružanje kvalitetne usluge, izuzev 30 novih motornih vlakova (22 elektromotornih starosti do 5 godine, 5 dizel-električnih vlakova starosti do 4 godine te 3 prototipa starosti do 9 godina). Također, potrebno je napomenuti da su samo 34 vlaka klimatizirana. Nabavom novih vlakova mijenja se i tehnologija rada, odnosno klasični vagoni i lokomotive zamjenjuju se motornim vlakovima, čime se postižu uštede u operativnim troškovima.

Daljnjom realizacijom nabave novih motornih vlakova HŽPP će u svoj vozni park uvrstiti još 4 elektromotorna vlaka do kraja 2021., 9 elektromotornih vlakova u 2022., 18 elektromotornih vlakova i 2 dizel-električna motorna vlaka u 2023. te 5 dizel-električnih motornih vlakova i 1 baterijski vlak u 2024. godini. Ukupno će do kraja 2024. HŽPP raspolagati sa 69 novih vlakova.

Nabavom novih motornih vlakova ostvaruje se važan iskorak u povećanju sigurnosti i postizanju konkurentnosti na prijevoznom tržištu, što uz ostale investicije znatno pridonosi ostvarenju utvrđenih strateških ciljeva.

**K900001 INVESTICIJE U PRIJEVOZNE KAPACITETE**

U 2022. planirana ulaganja u postojeći vozni park iznose 45.572.054 kune. Projekcija za 2023. iznosi 16.648.402 kune te za 2024. 8.910.669 kuna. Sredstva se usklađuju s dinamičkim potrebama za održavanjem, što se određuje na temelju kriterija proteka vremena i prijeđenih kilometara, što je definirano Pravilnikom o željezničkim vozilima (NN 121/15).

**K900002 INVESTICIJE ZA INFORMATIZACIJU SUSTAVA I GRAĐEVINSKE OBJEKTE**

U 2022. planirana ulaganja u informatizaciju sustava iznose 13.120.000 kuna te 1.100.000 kuna u građevinske objekte. Projekcija za 2023. uključuje 9.220.000 kuna za informatizaciju sustava i 1.100.000 za građevinske objekte, a za 2024. 9.231.753 kune za informatizaciju i 1.100.000 kuna za građevinske objekte.

Program informatizacije u najvećoj mjeri odnosi se na nadogradnju funkcionalnosti ISPRO projekta za prodaju i rezervaciju željezničkih karata te nabavu sustava za planiranje i upravljanje osobljem vlaka i željezničkim vozilima.

Program ulaganja u građevinske objekte u najvećoj mjeri odnosi se na ulaganja u objekte za održavanje željezničkih vozila.